唐憲宗行飛錢，令商賈至京師委錢給，券輕裝趨四方，合券取之。按飛錢合券取錢，即交子之權輿。宋太祖置便錢務，許商人投牒輸錢左藏庫，以諸州錢給之。
按此亦飛錢之意。
宋仁宗元年，置益州交子務。初張詠知益州患蜀人鐵錢重，不便貿易，一交一緡，以三年為一界而換之，六十五年為二十二界，謂之交子。使富民主之。後富民稍衰，爭訟不息，轉運使薛山張若谷請置交子務，以權其出入，禁私造者。帝從其議，立務于益州界，以百二十五萬六千三百緡為額。
宋史云：景定四年，以收買逾限之田，復日增印會子一十五萬。咸淳四年以近頒見錢關子，貫作七百七十文，公私擅減者，官以臓論，吏則配籍。五年復申嚴關子減落之禁。七年以行在紙局所造關子紙不精，命四川制使抄造輸送，每歲以二千萬作四綱。
宋高宗二十四年，金使置交鈔庫，金以銅少造鈔引，一貫二貫三貫五貫十貫五等謂之大鈔。一伯二伯三伯五伯七伯五等謂之小鈔，與錢並用。以七年為限，納舊易新，諸路置官庫受之，每貫取工墨錢十五，公私便焉。宋理宗景定元年，蒙古行交鈔法。王文統立十路宣撫司，示以條格，欲差發辦，而民不擾，鹽課不失常額，交鈔無致阻滯，遂行中書省，造中統元寶文鈔，立互市于穎州漣水，光化軍交鈔法，自十文至二貫文凡十等，不限年月，諸路通行，賦稅並聽收受，仍申嚴私鹽酒鈔麴貨等禁。
按金元用鈔之初，皆見其便。迨行之久，而其弊漸生。於是議更造，愈更造，而弊愈生，其故有由也。金之鈔初止十貫，而其後乃有二百貫至千貫者。元之鈔始止二貫，迨桑哥造至元鈔自一貫至五十文凡十有一等，每一貫視中統鈔五貫文，是方尺之紙，值錢五千文也。武宗造至大鈔凡十三等，每一貫準至元鈔五貫，是方尺之紙，值錢五萬文也。先後輕重不倫，無怪乎視為虛券，而不可行也。斯固由更法之弊，而亦創製之初，未能斟酌至精也。然則欲行鈔者，必立法之始，詳審精密，先求盡善一定之後，更不改造，而後鈔可永行矣。
金史云：初貞元間既行鈔引法，遂設印造鈔引庫，及交鈔庫，皆設使副判各一員，都監二員，而交鈔庫副，則專主書押搭印合同之事。又曰：交鈔之制，外為闌作花紋，其上橫書貫例，左曰某字料，右曰某字型大小料，號外篆書曰，偽造交鈔者斬，告捕者賞錢三百貫，料號衡闌下曰，中都交鈔庫，準尚書戶部符承都堂札付戶，部覆點勘令史姓名押字，又曰聖旨印造，逐路交鈔，于某處庫納錢，更許于某處庫納鈔，換錢官私同見錢，流轉其鈔，不限年月行用。如字文故暗，或鈔紙擦磨，許于所屬庫司納舊換新。若到庫支錢，或倒換新鈔，每貫量克工墨錢若干文。庫掏攢司庫副使各押字年月日印造，鈔引庫庫子庫司副使各押字。上至尚書戶部官，亦押字。其搭印支錢處合同用印依常例。
按金之制，鈔法亦備矣，惜其尚未知裝潢精工，使不至易壞也。至于命善書者，書先正格言其上，富民而兼寓教民，不尤善乎。
《元史》云：世祖中統元年，始造交鈔，以絲為本，每銀五十兩，易絲鈔一千兩，諸物之值，並從絲例。是年十月，又造中統元寶鈔，其文以十計者四，曰一十文，二十文，三十文，五十文。以百計者三，曰一百文，二百文，五百文。以貫計者二，曰一貫文，二貫文。每一貫同交鈔一兩，兩貫同白銀一兩。至元十二年，添造厘鈔，其例有三，曰二文，三文，五文，初鈔印用木為板，十三年鑄銅易之。元至大四年罷行至大銀鈔銅錢。楊朵法曰：法有便，不當視立法之人，為廢置。銅錢與楮幣相權而用，古之道也，何可遽廢耶！言雖不用，時論是之。
按以鈔為不可廢，以錢鈔為宜兼行，自是確論。
元順帝十年，欲更鈔法，吏部尚書契哲篤迎合宰相脫脫意，請以鈔一貫文省權銅錢一千文。國子祭酒呂思誠曰：中統至元自有母子，豈有以故紙為母，而立銅為子者乎？又曰：錢鈔用法，見為一致，以虛換實也。今歷代錢與至正錢，中統至元鈔交鈔，分為五項，慮下民藏其實，而業其虛，恐不為國家利。亻契哲篤曰：至元鈔多偽，故更之。思誠曰：至元鈔非偽，人為偽耳。至元鈔人猶識之，交鈔人未之識，偽將滋多。契哲篤曰：錢鈔兼行何如？思誠曰：錢鈔兼行，輕重不倫，何者為母？何者為子？汝不通古今，徒以口舌取媚大臣乎？
按以鈔為母，以錢為子，鈔數多而錢數少，鈔以便總統之用，錢以便零析之用，此法未嘗不善。第當於立法之初，先定其規，而慎守之。元世先廢錢不用，至順帝時鈔法極弊之世，承仁宗罷行銀鈔銅錢之後，而欲更法，宜其不可行也。契哲篤誠未達時務，而呂思誠之言，亦豈極至之論耶？